《贫游》
宋代·董嗣杲

厄贫作客嗟不辰，栖危更觉怀家频。
接泥渡头漫簇云，飞雪成块打倒人。
隔江黄梅山嶙峋，莫障疆场风沙尘。
巴河未放船出津，岁晚客子多苦辛。
伊谁急利行移新，茶引濡滞太不仁。
书生枉困千金身，呕尽心力无由伸。
乾坤误我此行役，徒然梦想南山宅。
庐阜要穷仙佛迹，须将姓字磨崖石。
春风春日春酒碧，说却俗务劳双屐。
携耡賸采白云薇，只欲了此心愿归。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。